একাত্তরের মানবতাবিরোধী ও যুদ্ধাপরাধের অভিযোগে গ্রেফতার জামায়াতের শীর্ষ চার নেতার বিরুদ্ধে আগামী ১ আগস্টের মধ্যে তদন্ত প্রতিবেদন দাখিল করতে প্রসিকিউশনকে নির্দেশ দিয়েছে আন্তর্জাতিক অপরাধ ট্রাইব্যুনাল। সে পর্যন্ত তাদের আটকাদেশের মেয়াদ বৃদ্ধির পাশাপাশি ওইদিন জামায়াতের চার নেতার জামিন আবেদনের ওপর শুনানির দিন ধার্য করেছে আদালত। ট্রাইব্যুনালের চেয়ারম্যান বিচারপতি মো. নিজামুল হকের নেতৃত্বে গঠিত তিন সদস্যের বেঞ্চ গতকাল মঙ্গলবার এ আদেশ দেয়।  জামায়াতের চার নেতার মধ্যে রয়েছেন_ জামায়াতের আমির  মতিউর রহমান নিজামী, সেক্রেটারি জেনারেল আলী  আহসান মুহাম্মদ মুজাহিদ, সহকারি সেক্রেটারি জেনারেল মো. কামারুজ্জামান ও আব্দুল কাদের মোল্লা। গত বছরের ১ আগস্ট প্রথম এই চার নেতাকে আটক রাখার আদেশ দেয় আদালত। তাই আগামী ১ আগস্ট এক বছর পূর্ণ হবে। এজন্য আদালত এ সময়ের মধ্যে তদন্ত শেষে করে প্রতিবেদন দাখিলের নির্দেশ দিয়েছে বলে জানিয়েছেন সংশ্লিষ্টরা। ওই একই দিন বিএনপি নেতা সালাউদ্দিন কাদের চৌধুরীর বিরুদ্ধে তদন্ত প্রতিবেদন দাখিলের দিন ধার্য রয়েছে।  পূর্ব নির্ধারিত তারিখ অনুযায়ী জামায়াতের শীর্ষ চার নেতাকে ট্রাইব্যুনালে  হাজির করানো হয়। তাদের অনুপস্থিতিতে আংশিক শুনানি শেষে আদালত পরবর্তী তারিখ নির্ধারণ করে আদেশ দেয়। এ সময় আসামিদের পক্ষে অ্যাডভোকেট তাজুল ইসলাম শুনানিতে অংশ নেন। অন্যদিকে চিফ প্রসিকিউটর গোলাম আরিফ টিপুসহ অন্যরা উপস্থিত ছিলেন আদালতে। আদেশের পর কামারুজ্জামান ও আব্দুল কাদের মোল্লাকে গাজীপুর কারাগারে, নিজামীকে ঢাকা কেন্দ্রীয় কারাগারে আর মুজাহিদকে নারায়ণগঞ্জ কারাগারে নিয়ে যাওয়া হয়।  ধর্মীয় অনুভূতিতে আঘাত দেয়ার অভিযোগে মামলায় নিজামী ও মুজাহিদকে গত বছরের ২৯ জুন এবং কামারুজ্জামান ও আব্দুল কাদের মোল্লাকে ১৩ জুলাই  রাজধানীর পল্লবী থানায় দায়ের হওয়া একটি গণহত্যা মামলায় গ্রেফতার করা হয়। পরে তাদের সবাইকে একাত্তরের মানবতাবিরোধী ও যুদ্ধাপরাধের মামলায় গ্রেফতার দেখানো হয়। এরপর থেকে তারা কারাগারে রয়েছেন। জামায়াতের চার নেতা ছাড়াও মানবতাবিরোধী অপরাধে গ্রেফতার হয়ে জামায়াতের নায়েবে আমির দেলাওয়ার হোসাইন সাঈদী ও বিএনপি নেতা সাকা চৌধুরী কারাগারে রয়েছেন। অন্য বিএনপি নেতা আব্দুল আলিম শর্তসাপেক্ষে জামিনে রয়েছেন। এদের মধ্যে আব্দুল আলিম ছাড়া বাকি সবাইকে তদন্ত সংস্থার হেফাজতে নিয়ে সেফহোমে জিজ্ঞাসাবাদ করা হয়েছে।